《重阳遣兴》
宋代·喻良能

秋高身老少陵悲，不独云飞雁亦飞。
红叶色深偏照酒，黄花香重欲沾衣。
绝知落帽欢娱好，最奈登山伴侣稀。
强插茱萸修故事，未妨醉眼送斜晖。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。